Uznesenie Európskeho parlamentu z 23. októbra 2012 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2010, oddiel II – Rada



Úradný vestník L 350 , 20/12/2012 S. 0071 - 0075



Uznesenie Európskeho parlamentu z 23. októbra 2012 s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2010, oddiel II – Rada EURÓPSKY PARLAMENT, - so zreteľom na všeobecný rozpočet Európskej únie na rozpočtový rok 2010 [1], - so zreteľom na ročnú účtovnú závierku Európskej únie za rozpočtový rok 2010 [KOM(2011) 473 – C7-0258/2011] [2], - so zreteľom na výročnú správu Rady o vnútorných auditoch vykonaných v roku 2010 pre orgán udeľujúci absolutórium, - so zreteľom na výročnú správu Dvora audítorov o plnení rozpočtu za rozpočtový rok 2010 spolu s odpoveďami kontrolovaných inštitúcií [3], - so zreteľom na vyhlásenie o vierohodnosti [4] vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2010 v súlade s článkom 287 Zmluvy o fungovaní Európskej únie, - so zreteľom na svoje rozhodnutie z 10. mája 2012 [5], ktorým sa odkladá rozhodnutie o udelení absolutória za rozpočtový rok 2010, a sprievodné uznesenie, - so zreteľom na článok 314 ods. 10 a články 317, 318 a 319 Zmluvy o fungovaní Európskej únie, - so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [6], a najmä na jeho články 50, 86, 145, 146 a 147, - so zreteľom na rozhodnutie generálneho tajomníka Rady/vysokého predstaviteľa pre spoločnú zahraničnú a bezpečnostnú politiku č. 31/2008 o náhrade cestovných výdavkov zástupcov členov Rady [7], - so zreteľom na Medziinštitucionálnu dohodu medzi Európskym parlamentom, Radou a Komisiou zo 17. mája 2006 o rozpočtovej disciplíne a riadnom finančnom hospodárení [8], - so zreteľom na článok 77 rokovacieho poriadku a prílohu VI k nemu, - so zreteľom na druhú správu Výboru pre kontrolu rozpočtu (A7-0301/2012), A. keďže "občania majú právo vedieť, na čo sa vynakladajú ich dane a ako sa zaobchádza s právomocou zverenou politickým orgánom" [9]; B. keďže Rada by mala ako inštitúcia Únie podliehať kontrole občanov Únie, pokiaľ ide o využívanie finančných prostriedkov Únie; C. keďže Európsky parlament je jedinou priamo volenou inštitúciou Únie a udeľuje absolutórium za plnenie všeobecného rozpočtu Únie, 1. poukazuje na úlohu pridelenú Európskemu parlamentu na základe Zmluvy o fungovaní Európskej únie, pokiaľ ide o udeľovanie absolutória za plnenie rozpočtu; 2. pripomína, že v súlade s článkom 335 Zmluvy o fungovaní Európskej únie "je Únia zastúpená každou z inštitúcií na základe ich administratívnej autonómie v záležitostiach týkajúcich sa ich fungovania", čo s ohľadom na článok 50 nariadenia o rozpočtových pravidlách znamená, že každá inštitúcia zodpovedá za plnenie svojho vlastného rozpočtu; 3. pripomína, že v súlade s článkom 77 rokovacieho poriadku "sa ustanovenia, ktoré upravujú postup udelenia absolutória Komisii za plnenie rozpočtu, použijú aj na postup udelenia absolutória: […] - osobám zodpovedným za plnenie rozpočtu ostatných orgánov a inštitúcií Európskej únie, ako sú Rada (pokiaľ ide o jej výkonné právomoci), Súdny dvor Európskej únie, Dvor audítorov, Európsky hospodársky a sociálny výbor a Výbor regiónov"; Stanovisko Dvora audítorov týkajúce sa Rady uvedené vo vyhlásení o vierohodnosti za rok 2010 4. zdôrazňuje, že vo svojej výročnej správe za rok 2010 Dvor audítorov kritizoval z dôvodu zálohových platieb financovanie projektu v oblasti nehnuteľností s názvom Résidence Palace (bod 7.19); pripomína. že Dvor audítorov skonštatoval, že počas obdobia rokov 2008 – 2010 Rada vyplatila zálohy v celkovej výške 235000000 EUR; poznamenáva, že vyplatené sumy pochádzali z nedostatočne využívaných rozpočtových riadkov; upozorňuje na to, že "nedostatočne využívané prostriedky" je politicky korektný výraz pre pridelené nadmerné sumy v rozpočte; poukazuje na to, že v roku 2010 Rada zvýšila prostriedky v rozpočtovom riadku obstarávanie nehnuteľností o 40000000 EUR; 5. berie na vedomie vysvetlenie Rady, že rozpočtové prostriedky boli sprístupnené prostredníctvom rozpočtových presunov schválených rozpočtovým orgánom v súlade s postupmi ustanovenými v článkoch 22 a 24 nariadenia o rozpočtových pravidlách; 6. súhlasí s názorom Dvora audítorov, že tento postup je v rozpore so zásadou presnosti rozpočtu, a to aj napriek úsporám dosiahnutým na nájomnom; 7. berie na vedomie odpoveď Rady, že sumy v rozpočtových riadkoch pre tlmočenie a cestovné výdavky delegácií by mali viac zodpovedať skutočnej spotrebe, a požaduje lepšie plánovanie rozpočtu s cieľom vyhnúť sa v budúcnosti terajším praktikám; 8. pripomína Dvoru audítorov žiadosť Európskeho parlamentu, aby sa vykonalo hĺbkové hodnotenie systémov dohľadu a kontroly, ktoré existujú v Rade, podobné hodnoteniam, ktoré vykonal Dvor audítorov na Súdnom dvore, u európskeho ombudsmana a u európskeho dozorného úradníka pre ochranu údajov v rámci prípravy svojej výročnej správy za rozpočtový rok 2010; 9. opätovne potvrdzuje, že účinný dohľad nad plnením rozpočtu si vyžaduje veľkú zodpovednosť a že jeho úspešná realizácia úplne závisí od nerušenej medziinštitucionálnej spolupráce medzi Radou a Európskym parlamentom; Nevyriešené otázky 10. vyjadruje poľutovanie nad ťažkosťami, ktoré nastali vo vzťahoch s Radou v rámci postupov udelenia absolutória za rozpočtové roky 2007, 2008 a 2009 vzhľadom na zapojenie sa do otvoreného a formálneho dialógu s Výborom pre kontrolu rozpočtu a odpovede na otázky tohto výboru; pripomína, že Európsky parlament odmietol udeliť generálnemu tajomníkovi Rady absolutórium za plnenie rozpočtu Rady za rozpočtový rok 2009 z dôvodov uvedených vo svojich uzneseniach z 10. mája 2011 [10] a 25. októbra 2011 [11]; 11. potvrdzuje prijatie súboru dokumentov týkajúcich sa postupu udelenia absolutória za rok 2010 (záverečné finančné výkazy za rok 2010 vrátane účtovnej závierky, správa o finančnej činnosti a prehľad vnútorných auditov vykonaných v roku 2010); stále čaká na všetky potrebné dokumenty týkajúce sa absolutória (najmä dokumenty týkajúce sa úplného vnútorného auditu vykonaného v roku 2010); 12. pripomína, že predseda Výboru pre kontrolu rozpočtu zaslal 31. januára 2012 list [12] úradujúcemu predsedníctvu Rady, v ktorom požadoval, aby Rada v rámci postupu udelenia absolutória odpovedala na otázky pripojené k tomuto listu; 13. pripomína, že vo svojom uznesení s poznámkami, ktoré je neoddeliteľnou súčasťou vyššie uvedeného rozhodnutia z 10. mája 2012 o absolutóriu za plnenie všeobecného rozpočtu Európskej únie za rozpočtový rok 2010, oddiel II – Rada, položil Európsky parlament 26 dodatočných otázok týkajúcich sa postupu udelenia absolutória; 14. vyjadruje poľutovanie nad tým, že Rada odmieta odpovedať na tieto otázky; 15. vyjadruje tiež poľutovanie nad skutočnosťou, že Rada neprijala pozvanie Európskeho parlamentu na schôdzu, na ktorej Výbor pre kontrolu rozpočtu prerokúval otázku udelenia absolutória Rade za rozpočtový rok 2010; 16. vyjadruje poľutovanie nad tým, že prístup Rady bráni demokratickej kontrole a transparentnosti a zodpovednosti voči daňovníkom Únie; 17. víta však skutočnosť, že úradujúce predsedníctvo Rady prijalo pozvanie Európskeho parlamentu na diskusiu o správach o absolutóriu za rozpočtový rok 2010, ktoré sa uskutočnili v rámci plenárnej schôdze 10. mája 2012; súhlasí s jeho názorom, že by bolo žiaduce, aby Európsky parlament a Rada dosiahli čo najskôr dohodu o spôsobe prípravy udelenia absolutória; 18. ďakuje dánskemu predsedníctvu za jeho konštruktívny prístup v priebehu celého postupu udelenia absolutória za rozpočtový rok 2010; vyjadruje však poľutovanie nad tým, že dánske predsedníctvo nedokázalo udržať úroveň výsledkov, ktoré dosiahli španielske a švédske predsedníctvo; Udelenie absolutória: právomoc Európskeho parlamentu 19. zdôrazňuje právo Európskeho parlamentu udeliť absolutórium v súlade s článkami 316, 317 a 319 Zmluvy o fungovaní Európskej únie, ktoré by sa mali vykladať s ohľadom na ich kontext a účel, ktorým je podrobiť plnenie celého rozpočtu Únie bez výnimky parlamentnej kontrole a parlamentnému dohľadu a nezávisle udeliť absolutórium nielen v súvislosti s oddielom rozpočtu, ktorý plní Komisia, ale aj v súvislosti s oddielmi rozpočtu, ktoré plnia iné inštitúcie, ako sa uvádza v článku 1 nariadenia o rozpočtových pravidlách; 20. konštatuje, že Komisia vo svojej odpovedi z 25. novembra 2011 na list predsedu Výboru pre kontrolu rozpočtu vyhlasuje, že je žiaduce, aby Európsky parlament naďalej udeľoval absolutórium, odkladal svoje rozhodnutia o absolutóriu alebo odmietal udeliť absolutórium ostatným inštitúciám ako doteraz, čím je ešte nepochopiteľnejšia výnimočná pozícia Rady; 21. zastáva názor, že je v každom prípade nevyhnutné vyhodnotiť hospodárenie Rady ako inštitúcie Únie v priebehu skúmaného rozpočtového roka a dodržať tak právomoci Európskeho parlamentu, a to zabezpečenia demokratickej zodpovednosti voči občanom Únie; 22. pripomína, že výdavky Rady, ako aj výdavky ostatných inštitúcií musia podliehať kontrole, a zastáva názor, že hlavnými prvkami tejto kontroly musia byť najmä: a) formálna schôdza zástupcov Rady a výboru Európskeho parlamentu zodpovedného za postup udelenia absolutória s cieľom odpovedať na základe písomného dotazníka na otázky členov výboru; b) ako sa uvádza v jeho uznesení zo 16. júna 2010 [13] o absolutóriu Rade za rozpočtový rok 2008, absolutórium vychádza z týchto písomných dokumentov predložených jednotlivými inštitúciami: - účtovných závierok za predchádzajúci rozpočtový rok súvisiacich s plnením ich rozpočtov, - finančného výkazu ich aktív a pasív, - výročnej správy o činnosti v súvislosti s ich rozpočtovým a finančným hospodárením, - výročnej správy ich vnútorného audítora, - zverejnených interných rozhodnutí Rady týkajúcich sa rozpočtu; 23. vyjadruje poľutovanie nad tým, že v priebehu rokovaní o revidovanom nariadení o rozpočtových pravidlách nebolo možné dosiahnuť dohodu o spôsobe, akým by sa mohol zlepšiť postup udeľovania absolutória; 24. víta usporiadanie seminára o rôznych úlohách Európskeho parlamentu a Rady v rámci postupu udelenia absolutória vo Výbore pre kontrolu rozpočtu; počas tohto seminára by sa mohli zohľadniť okrem iného tieto skutočnosti: - že v článku 13 ods. 2 Zmluvy o Európskej únii sú inštitúcie vyzvané, aby navzájom lojálne spolupracovali, - že v článku 319 Zmluvy o fungovaní Európskej únie sú vymedzené úlohy Rady a Európskeho parlamentu, čo sa týka postupu udeľovania absolutória: i) úlohou Rady je poskytovať Európskemu parlamentu odporúčania týkajúce sa postupu udeľovania absolutória všetkým inštitúciám a orgánom Únie; ii) úlohou Európskeho parlamentu je rozhodnúť o udelení absolutória všetkým inštitúciám a orgánom Únie, - administratívnu autonómiu fungovania každej inštitúcie Únie, - články nariadenia o rozpočtových pravidlách, ktoré sa týkajú absolutória (články 145 až 147), - základnú demokratickú zásadu transparentnosti a zodpovednosti, - cieľ ďalej zvyšovať účinnosť, efektívnosť a hospodárnosť pri plnení rozpočtu, - v záujme plnenia príslušných úloh Európskeho parlamentu a Rady sa v Zmluve o fungovaní Európskej únie a nariadení o rozpočtových pravidlách stanovuje, že orgánu udeľujúcemu absolutórium sa majú poskytnúť určité dokumenty: i) výročná správa Dvora audítorov spolu s odpoveďami kontrolovaných inštitúcií na zistenia Dvora audítorov, ako aj vyhlásenie o vierohodnosti a všetky ostatné osobitné správy Dvora audítorov; ii) výročná správa o činnosti vypracovaná na základe dosiahnutých výsledkov, najmä vo vzťahu k údajom, ktoré poskytol Európsky parlament a Rada podľa článku 319 Zmluvy o fungovaní Európskej únie; iii) účtovné závierky za predchádzajúci rozpočtový rok súvisiace s plnením rozpočtu; iv) finančný výkaz aktív a pasív; v) výročná správa o rozpočtovom a finančnom hospodárení; vi) správa obsahujúca zhrnutie počtu a typu vykonaných vnútorných auditov, vydaných odporúčaní a opatrení prijatých na základe týchto odporúčaní, - Rada by mala Európskemu parlamentu ako orgánu prijímajúcemu rozhodnutia o absolutóriu poskytnúť na jeho žiadosť všetky informácie týkajúce sa absolutória, - Rada poskytne písomné odpovede na otázky Európskeho parlamentu týkajúce sa absolutória, - Rada pristupuje pri vypracúvaní svojich odporúčaní týkajúcich sa udelenia absolutória ku všetkým inštitúciám a orgánom Únie rovnako, - do konca januára 2013 sa usporiada schôdza Európskeho parlamentu a Rady na účel prerokovania otázok súvisiacich s absolutóriom, ktoré sa týkajú vyššie uvedených bodov, - predsedníctvo Rady by sa malo aktívne zúčastniť na prezentácii výročnej správy Dvora audítorov a na rozprave týkajúcej sa absolutória v rámci plenárnej schôdze Európskeho parlamentu. [1] Ú. v. EÚ L 64, 12.3.2010. [2] Ú. v. EÚ C 332, 14.11.2011, s. 1. [3] Ú. v. EÚ C 326, 10.11.2011, s. 1. [4] Ú. v. EÚ C 332, 14.11.2011, s. 134. [5] Ú. v. EÚ L 286, 17.10.2012, s. 22. [6] Ú. v. ES L 248, 16.9.2002, s. 1. [7] Rozhodnutie vyplývajúce z rokovacieho poriadku Rady z 22. júla 2002 (Ú. v. ES L 230, 28.8.2002, s. 7). [8] Ú. v. EÚ C 139, 14.6.2006, s. 1. [9] Európska iniciatíva týkajúca sa transparentnosti. [10] Ú. v. EÚ L 250, 27.9.2011, s. 25. [11] Ú. v. EÚ L 313, 26.11.2011, s. 13. [12] List č. 301653 z 31. januára 2012. [13] Ú. v. EÚ L 252, 25.9.2010, s. 24. --------------------------------------------------